Dalyvaujamasis biudžetas: pradedamos įgyvendinti šių metų 
gyventojų iniciatyvų projektų idėjos

Dalyvaujamasis biudžetas – tai būdas kartu su bendruomene spręsti dėl viešųjų lėšų panaudojimo, kai bendruomenės nariai patys siūlo idėjas savivaldybei ir balsuodami renka labiausiai patikusias. Birštono savivaldybės administracija kvietė birštoniečius balsuoti už pateiktus gyventojų projektų idėjų pasiūlymus, skirtus gyvenamajai ir rekreacinei aplinkai, viešajai ir socialinei infrastruktūrai gerinti ir kurti. 
Atsižvelgiant į Birštono savivaldybės gyventojų projektų idėjų pasiūlymų vertinimo ir atrankos darbo grupės siūlymus, į vykusio viešo gyventojų balsavimo rezultatus, Administracijos direktoriaus 2022 m.  balandžio 22 d. įsakymu Nr. (6.4)-AVE-00102 buvo patvirtintas iniciatyvų, skirtų gyvenamajai aplinkai ir viešajai infrastruktūrai gerinti ir kurti, atrinktų įgyvendinti projektų idėjų sąrašas:
1. Projektas „Pažinimo sodas“ (89 balsai). Projekto tikslas – Lelijų ir Mokyklos gatvių teritorijoje (kiemų erdvėse) poilsio, laisvalaikio erdvių sukūrimas ir įrengimas: medžių, krūmynų apsodinimas, suoliukų-stalų-kepsninių įrengimas, gamtos pažinimo erdvės įrengimas, šiukšliadėžių pastatymas. 
2. Projektas „Birštono gimnazijos Jaunimo parkas“ (49 balsai). Projekto tikslas  – poilsio, laisvalaikio erdvių bei lauko klasės įrengimas gimnazijos teritorijoje: suoliukų, šachmatinių, šiukšliadėžių pastatymas, lauko klasės pastatymas.
Atrinktus gyventojų projektų idėjų pasiūlymų sprendinius etapais įgyvendins Birštono savivaldybės administracija. Šiuo metu vykdomos projektų darbų apimčių detalizavimo ir įgyvendinimo procedūros, atsižvelgiant į priemonės įgyvendinimui skirtą finansavimą 2022 metams. 
Dalyvaujamasis biudžetas – puikus įrankis gyventojams aktyviai išsakyti ir teikti savo idėjas, siūlymus, įsitraukti ir prisidėti prie savivaldybės viešųjų erdvių infrastruktūros kūrimo, gyvenamosios aplinkos puoselėjimo ir gerinimo. 
Nuoširdžiai dėkojame visiems birštoniečiams, kurie siūlė idėjas ir už jas balsavo!

